PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/099	Bratislava 05.decembra 2007	

Protimonopolný úrad Slovenskej republiky, odbor koncentrácií v správnom konaní č. SK 0082/OK/2007 začatom dňa 22.10.2007 na základe oznámenia koncentrácie podnikateľa CELT – Central European Logistics & Transport S.à r.l., spoločnosť s ručením obmedzeným, so sídlom 2, Avenue Charles de Gaulle, L – 1653 Luxemburg, Registračné číslo: B 132809, prostredníctvom Mgr. Martina Jurečku, advokáta so sídlom Hlavné námestie 5, 811 01 Bratislava, vo veci koncentrácie podnikateľa CELT – Central European Logistics & Transport S.à r.l., spoločnosť s ručením obmedzeným, so sídlom 2, Avenue Charles de Gaulle, L – 1653 Luxemburg, Registračné číslo: B 132809 a podnikateľa STD SLOVAKIA s.r.o., Mlynská 1346, 093 01 Vranov nad Topľou, IČO: 31 678 343,

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní priamej kontroly podnikateľa CELT – Central European Logistics & Transport S.à r.l., spoločnosť s ručením obmedzeným, so sídlom 2, Avenue Charles de Gaulle, L – 1653 Luxemburg, Registračné číslo: B 132809 nad podnikom podnikateľa STD SLOVAKIA s.r.o., Mlynská 1346, 093 01 Vranov nad Topľou, IČO: 31 678 343, na základe Zmluvy o prevode obchodného podielu uzatvorenej dňa 19.10.2007 medzi Jánom Drozdom a Valterom Sestrienkom ako predávajúcimi a spoločnosťou CELT ako kupujúcim. 

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 22.10.2007 doručené listom zaevidovaným úradom pod č. 3899/2007 oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou CELT – Central European Logistics & Transport S.à r.l., spoločnosť s ručením obmedzeným, so sídlom 2, Avenue Charles de Gaulle, L – 1653 Luxemburg, Registračné číslo: B 132809 (ďalej len „CELT“) prostredníctvom Mgr. Martina Jurečku, advokáta so sídlom     Hlavné námestie 5, 811 01 Bratislava (ďalej len „právny zástupca“).
Na základe vyššie uvedeného sa dňa 22.10.2007 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené pod číslom 0082/OK/2007 vo veci koncentrácie, ktorá spočíva v získaní priamej kontroly spoločnosti CELT nad podnikom podnikateľa STD SLOVAKIA s.r.o., Mlynská 1346, 093 01 Vranov nad Topľou, IČO: 31 678 343 (ďalej len „STD Slovakia“) na základe Zmluvy o prevode obchodného podielu uzatvorenej dňa 19.10.2007 medzi Jánom Drozdom a Valterom Sestrienkom ako predávajúcimi a spoločnosťou CELT ako kupujúcim (ďalej len „Zmluva“), o čom úrad informoval spoločnosť CELT listom č. 4064/PMÚ SR/2007 zo dňa 06.11.2007.
Vyššie uvedeným listom a listom č. 4169/PMÚ SR/2007 zo dňa 15.11.2007 úrad vyzval spoločnosť CELT, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Listami č. 4075/2007 zo dňa 06.11.2007, č. 4092/2007 zo dňa 07.11.2007 a č. 4217/2007 zo dňa 19.11.2007 boli spoločnosťou CELT doručené všetky informácie a podklady požadované úradom. Nakoľko sa tým predmetné oznámenie koncentrácie stalo úplné podľa § 10 ods. 12 zákona a Vyhlášky, začala podľa § 11 zákona dňom 19.11.2007 plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval spoločnosť CELT listom č. 4259/PMÚ SR/2007 dňa 22.11.2007. 
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa  23.10.2007.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy nadobudne spoločnosť CELT 83,25 % obchodného podielu spoločnosti STD Slovakia, ktorý predstavuje 83,25 % podiel hlasovacích a ekonomických práv v spoločnosti STD Slovakia. Po ukončení celej transakcie bude spoločnosť CELT vlastniť obchodný podiel, ktorého presná výška je predmetom obchodného tajomstva. Predmetný údaj o výške obchodného podielu po uskutočnení celej transakcie je súčasťou spisového materiálu. Tento obchodný podiel zabezpečí spoločnosti CELT možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti STD Slovakia.  
V súvislosti s vyššie uvedeným úrad zistil, že spoločnosť CELT na základe Zmluvy získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti STD Slovakia a tým získa možnosť vykonávať rozhodujúci vplyv na činnosti spoločnosti STD Slovakia.
Na základe vyššie uvedeného úrad zistil, že na základe Zmluvy vznikla koncentrácia spoločnosti CELT a spoločnosti STD Slovakia podľa § 9 ods. 1 písm. b) v spojení s § 9 ods. 4 písm. b) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona v súvislosti s § 9 ods. 4 zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a získavajú možnosť vykonávať rozhodujúci vplyv na činnosť podnikateľa, úrad zistil, že účastníkom predmetného správneho konania je spoločnosť CELT.
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava, a teda účastníkmi posudzovanej koncentrácie sú spoločnosť CELT ako nadobúdateľ priamej výlučnej kontroly nad spoločnosťou STD Slovakia, ako aj spoločnosť STD Slovakia, nad ktorou sa kontrola získava.
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť CELT bola založená podľa práva Luxemburského veľkovojvodstva Zakladateľskou listinou dňa 02.10.2007 a do Obchodného registra spoločností v Luxemburgu bola zapísaná dňa 30.10.2007 pod registračným číslom B 132809. Predmetom činnosti spoločnosti CELT sú všetky operácie v priamom alebo nepriamom vzťahu s nadobúdaním účasti v akejkoľvek forme, v akomkoľvek podniku ako aj so správou, kontrolou a rozvojom týchto podielov. Môže taktiež použiť svoje zdroje na vytvorenie, správu, rozvoj, zhodnotenie a likvidáciu portfólia zloženého z cenných papierov akéhokoľvek pôvodu, podieľať sa na vytváraní, rozvoji a na kontrole akéhokoľvek podniku, získavať, formou vkladu, upísania, opcií, kúpy či iným spôsobom, cenné papiere a patenty, realizovať ich predajom postúpením, výmenou alebo inak a tiež dať zhodnotiť tieto ceniny a patenty. Spoločnosť CELT bola založená spoločnosťou POLISH ENTERPRISE INVESTORS VI GP, LTD so sídlom South Church Street, KY – George Town, Kajmanské ostrovy (ďalej len „PEF VI“), ktorá je vlastníkom 100 % akcií spoločnosti CELT. Spoločnosť CELT pri svojej podnikateľskej činnosti rozhoduje samostatne, nakoľko všetky strategické rozhodnutia výrobnej, rozpočtovej, marketingovej povahy sú prijímané prostredníctvom rozhodnutí štatutárnych zástupcov spoločnosti CELT. Jediné rozhodnutie prijímané na úrovni spoločnosti PEF VI týkajúce sa spoločnosti CELT, je prvotné rozhodnutie investičnej komisie PEF VI uskutočnené ohľadom zamýšľanej transakcie, v rámci ktorého sa môže rozhodnúť aj o poskytnutí finančných zdrojov PEF VI na uskutočnenie zamýšľanej transakcie, pričom ďalšie zabezpečovanie finančných prostriedkov je v úplnej kompetencii štatutárnych zástupcov spoločnosti CELT. Spoločnosť CELT nevykonáva kontrolu nad žiadnym subjektom.
Spoločnosť PEF VI nie je priamo ani nepriamo kontrolovaná ďalšími spoločnosťami, ide o samostatnú komanditnú spoločnosť. Komanditistami tejto spoločnosti sú banky, investičné fondy a nadácie a žiaden z komanditistov nemá v spoločnosti PEF VI kontrolný podiel. 
Spoločnosť PEF VI priamo alebo nepriamo vlastní alebo má podiely v spoločnostiach Seven Holdings S.a r.l. so sídlom v Luxemburgu, Central European Tour Operator S.a r.l. so sídlom v Luxemburgu, Polish Beta Group S.a r.l. so sídlom v Luxemburgu, Jaan Automotive Glass Sp. z o.o. so sídlom v Poľsku, Nordglass Sp. z o.o. so sídlom v Poľsku, Nordglass II Sp. z o.o. so sídlom v Poľsku, Glass Sp. z o.o. so sídlom v Poľsku a Sklepy Komfort S.A. so sídlom v Poľsku.
Presná vlastnícka štruktúra spoločností ovládaných spoločnosťou  PEF VI je súčasťou spisového materiálu.
Z vyššie uvedených skutočností vyplýva, že spoločnosť CELT je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Spoločnosť STD Slovakia bola založená zakladateľskou zmluvou dňa 07.09.1993. Do obchodného registra bola zapísaná dňa 29.09.1993 a je vedená na Okresnom súde Prešov v oddieli: Sro, vložka číslo: 1292/P. Predmetom činnosti spoločnosti STD Slovakia je sprostredkovanie obchodu, cestná motorová doprava – nákladná, služby colnej deklarácie, veľkoobchod a maloobchod v rozsahu voľných živností, zasielateľstvo, vedenia účtovníctva, oprava motorových vozidiel. 
Spoločnosť STD Slovakia nevykonáva kontrolu nad žiadnym subjektom.
Z vyššie uvedených skutočností vyplýva, že spoločnosť STD Slovakia je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2006.
Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. a) zákona a taktiež aj podľa § 10 ods. 1 písm. b) zákona. Konkrétne výšky obratov jednotlivých účastníkov koncentrácie sú predmetom obchodného tajomstva a sú súčasťou spisového materiálu.
Vychádzajúc z vyššie uvedených ustanovení zákona v nadväznosti na predložené podklady a informácie úrad zistil, že účastníci koncentrácie dosiahli zákonom požadovaný obrat a teda posudzovaná koncentrácia podlieha kontrole úradu.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad, alebo 
e) v ktorom nastala iná skutočnosť, na ktorej základe došlo k vzniku koncentrácie. 

Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 19.10.2007, t.j. tento deň je relevantný pre začatie plynutia lehoty na oznámenie koncentrácie. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 22.10.2007, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podnikateľ CELT, ako bolo uvedené vyššie, pôsobí na trhu nadobúdania akcií a obchodných podielov v iných spoločnostiach ako aj činnosti súvisiace so správou, manažmentom, dohľadom a ďalším rozvojom jej podielov. Spoločnosti podľa § 3 písm. a) Vyhlášky,  teda podnikatelia, ktorí kontrolujú priamo alebo nepriamo účastníka koncentrácie a podnikatelia podľa § 3 písm. b) Vyhlášky, teda podnikatelia, ktorí sú kontrolovaní priamo alebo nepriamo účastníkom koncentrácie alebo podnikateľom uvedeným      v § 3 písm. a) Vyhlášky, pôsobia najmä na týchto tovarových relevantných trhoch:
-	investičná činnosť a poradenstvo v oblasti investícií, 
-	predaj automobilových súčiastok a doplnkov, 
-	distribúcia automobilových skiel, 
-	servis a oprava áut,
-	prenájom nehnuteľností pre vlastné použitie,
-	výroba automobilových skiel a technického skla,
-	obchod s podlahovými krytinami,
-	nákladná doprava s použitím špecializovaných dopravných prostriedkov.

Podnikateľ STD Slovakia pôsobí na nasledujúcich trhoch:
-	cestná motorová nákladná doprava,
-	zasielateľstvo, 
-	služby colnej deklarácie, 
-	služby opráv motorových vozidiel.

V súvislosti s vyššie uvedeným, podnikateľ CELT a ďalšie spoločnosti podľa   § 3 písm. 1 ods. a) a b) Vyhlášky nepôsobia na takých tovarových relevantných trhoch, ktoré by sa prekrývali s tovarovými relevantnými trhmi, na ktorých pôsobí podnikateľ STD Slovakia s výnimkou tovarového relevantného trhu opravy a servisu áut. Predmetná koncentrácie je preto horizontálnou koncentráciou, avšak s ohľadom na skutočnosť, že podnikatelia vykonávajúci tento predmet činnosti nepôsobia na rovnakom ani na úzko súvisiacom geografickom relevantnom trhu, nedochádza k prekrytiu tovarových relevantných trhov. 
Vzhľadom na skutočnosť, že predmet činnosti oprava áut v spoločnosti Jaan Automotive Glass Sp. z o.o. so sídlom v Poľsku, ktorá je vo vzťahu k podnikateľovi CELT podľa § 3 ods. 1 písm. b) Vyhlášky je realizovaná na území Poľska a teda na území neprekrývajúcom aktivity priestorového pôsobenia podnikateľa STD Slovakia, teda na území Slovenskej republiky, pričom predmetná činnosť tvorí len okrajový predmet činnosti dopĺňajúci vyššie uvedený hlavný predmet činnosti, ktorým je predaj automobilových súčiastok a doplnkov a distribúcia automobilových skiel, vplyv tejto spoločnosti na tovarový a priestorový relevantný trh, na ktorom pôsobí spoločnosť STD Slovakia je zanedbateľný a úrad sa analýzou týchto činností ďalej nezaoberal.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Úrad sa v predmetnom prípade nezaoberal presnou definíciou vymedzenia priestorového relevantného trhu, nakoľko v predmetnom prípade nedochádza k ovplyvneniu trhov.
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ CELT ako priamy nadobúdateľ výlučnej kontroly je spoločnosť založená za účelom nadobúdania akcií a obchodných podielov v spoločnostiach pôsobiacich najmä na území strednej Európy. Podľa vyjadrenia účastníka konania, t.j. spoločnosti CELT, dôvodnom vzniku koncentrácie je zaujímavá investičná príležitosť. Účinky na hospodársku súťaž, vzhľadom na skutočnosť, že neboli identifikované ovplyvnené trhy, sú zanedbateľné. 
Ako už bolo vyššie uvedené, podnikateľ CELT a ďalšie spoločnosti podľa § 3 písm. 1 ods. a) a b) Vyhlášky, nepôsobia na rovnakých tovarových relevantných trhoch s podnikateľom STD Slovakia okrem trhu opravy a servisu áut. Vzhľadom na skutočnosť, že tento premet činnosti, ako už bolo uvedené v predchádzajúcej časti tohto rozhodnutia, je len okrajovým premetom činnosti pre oboch účastníkov koncentrácie a spoločnosť Jaan Automotive Glass Sp. z o.o. so sídlom v Poľsku, ktorá je s podnikateľom CELT vo vzťahu podľa § 3 písm. 1 ods. b) Vyhlášky, vykonáva túto činnosť výlučne v Poľsku a nevykonáva túto činnosť na území Slovenskej republiky a súčasne podnikateľ STD Slovakia, ktorý vykonáva túto činnosť len na území Slovenskej republiky, a tým vyššie uvedení podnikatelia nepôsobia na jednom geografickom trhu, vzniknutá koncentrácia je horizontálnou koncentráciou bez účinkov na hospodársku súťaž.
Vzhľadom na to, že predmetnou koncentráciou sa nezmení štruktúra trhu, nakoľko účastníci koncentrácie pôsobia na odlišných relevantných trhoch, t.j. v predmetnom prípade nedochádza k prekrytiu tovarových relevantných trhov a po uskutočnení posudzovanej koncentrácie bude naďalej na uvedených trhoch pôsobiť rovnaká konkurencia ako pred jej vznikom, úrad dospel k záveru, že predmetná koncentrácia nevytvára alebo neposilňuje dominantné postavenie žiadneho z účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch. Vzhľadom na uvedené úrad vydá rozhodnutie podľa § 12 ods. 1 zákona.
Podľa § 12 ods. 8 zákona rozhodnutie podľa odsekov 1 až 3 sa vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 4419/PMÚ SR/2007 zo dňa 4.12.2007 vyzval účastníka správneho konania, t.j. podnikateľa CELT pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Dňa 05.12.2007 sa podnikateľ CELT k výzve úradu zaevidovanej pod          č. 4419/PMÚ SR/2007 zo dňa 4.12.2007 vyjadril do zápisnice, že k podkladu a spôsobu jeho zistenia nemá žiadne pripomienky. Vyjadril sa len k formálnej stránke predmetnej výzvy, čo úrad v rozhodnutí zohľadnil. 
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Martin Jurečko
advokát
White & Case s.r.o.
Hlavné námestie 5
811 01  Bratislava